
 17.8.2017
 BG
 Официален вестник на Европейския съюз
 L 211/6
 РЕГЛАМЕНТ ЗА ИЗПЪЛНЕНИЕ (ЕС) 2017/1477 НА КОМИСИЯТА
 от 11 август 2017 година
 за изменение на Регламент (EО) No 1051/2009 относно класирането на някои стоки в Комбинираната номенклатура
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
 като има предвид, че:
 (1)
 С Регламент (ЕО) No 1051/2009 (2) Комисията класира ново четириколесно превозно средство, описано в първата колона, точка 2 от таблицата в приложението към посочения регламент, в код по КН 8701 90 90.
 (2)
 По дело C-91/15 Kawasaki (3) Съдът на ЕС постанови, че точка 2 от таблицата в приложението към Регламент (ЕО) No 1051/2009 е невалидна, доколкото класира въпросното превозно средство в подпозиция 8701 90 90 от Комбинираната номенклатура, съдържаща се в приложение I към Регламент (ЕИО) No 2658/87 на Съвета (4), изменен с Регламент (ЕО) No 948/2009 на Комисията (5), а не в подпозиции от 8701 90 11 до 8701 90 39 от посочената Комбинирана номенклатура.
 (3)
 От съображения за правна сигурност е целесъобразно разпоредбите, които вече не са приложими, да бъдат премахнати от правния ред на Съюза. Поради това обявената за недействителна разпоредба следва да бъде заличена, за да се избегнат евентуалните различия в тарифното класиране на някои превозни средства и да се осигури еднакво прилагане на Комбинираната номенклатура в Съюза.
 (4)
 Поради това Регламент (ЕС) No 1051/2009 следва да бъде съответно изменен.
 (5)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 В таблицата в приложението към Регламент (ЕО) No 1051/2009 се заличава точка 2.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 11 август 2017 година.
 За Комисията,
 от името на председателя,
 Stephen QUEST
 Генерален директор
 Генерална дирекция „Данъчно облагане и митнически съюз“
 (1) ОВ L 269, 10.10.2013 г., стр. 1.
 (2) Регламент (ЕО) No 1051/2009 на Комисията от 3 ноември 2009 г. относно класирането на някои стоки в Комбинираната номенклатура (ОВ L 290, 6.11.2009 г., стр. 56).
 (3) Решение на Съда на ЕС от 22 септември 2016 г. по дело Kawasaki Motors Europe, C-91/15, ECLI:EU:C:2016:716.
 (4) Регламент (EИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
 (5) Регламент (ЕО) No 948/2009 на Комисията от 30 септември 2009 г. за изменение на приложение I към Регламент (EИО) No 2658/87 на Съвета относно тарифната и статистическа номенклатура и Общата митническа тарифа (ОВ L 287, 31.10.2009 г., стр. 1).
 